Guðrún Björg tekur við starfi Signýjar á Bifröst Guðrún Björg Aðalsteinsdóttir mun taka við starfi framkvæmdastjóra kennslu og þjónustu við Háskólann á Bifröst frá og með 1. janúar næstkomandi . Guðrún Björg hefur starfað fyrir Háskólann á Bifröst síðan árið 2006 og hefur gegnt ýmsum stöðum innan skólans , m.a. umsjón nemendaskrár , frumgreinadeildar , fjarnáms í grunnnámi og nú síðast sem umsjónarmaður Háskólagáttar sem hún mun áfram gegna . Guðrún er með BS gráðu í viðskiptafræði og MIB gráðu í alþjóðlegum viðskiptum frá Háskólanum á Bifröst auk þess sem hún hefur lokið kennsluréttindanámi á framhaldsskólastigi frá Háskólanum á Akureyri . Guðrún Björg tekur við starfi Signýjar Óskarsdóttur sem nýverið var ráðin skólastjóri Grunnskólans í Borgarnesi .